Tisztelt Hallgatók!

A Debreceni Egyetem Mezőgazdaság-, Élelmiszertudományi és Környezetgazdálkodási Kar a 2020. március 11-én kihirdetett veszélyhelyzet miatt a gyakornoki program és a záróvizsgáztatás rendjében ideiglenes, a veszélyhelyzet idejére vonatkozó módosításokat hirdet ki. A változások a *Tanulmányi és Vizsgaszabályzat*, a 2020. 04. 03-i *Rektori utasítás a DE Ideiglenes Tanulmányi és Vizsgaszabályzatának sajátos szabályairól veszélyhelyzetben*, valamint *A Kormány 101/2020. (IV. 10.) Korm. rendelete a veszélyhelyzet során teendő egyes, a felsőoktatási intézményeket és a hallgatókat érintő intézkedésekről* alapján az alábbiakat érintik:

**A gyakornoki program folytatása és lezárása**

A gyakornoki félév (FOSZ 4. félév, BA/BSc 7. félév) követelményei a kialakult rendkívüli helyzetre való tekintettel az alábbiak szerint módosulnak:

A hallgató a gyakorlat kezdetekor feltöltötte a Képzési terv c. dokumentumot. Ha a veszélyhelyzet miatt a gyakornoki program megszakad, mert a gyakorlóhely felbontja a szerződést, akkor a gyakorlat megszakításakor – függetlenül attól, hogy az a gyakorlati időszak melyik szakaszában következett be – a hallgató Záró értékelő adatlapot tölt fel. Részjelentés feltöltése nem szükséges. A hallgató felelőssége és feladata erről az időszakról a gyakorlati fogadóhelytől beszerezni a Gyakornoki értékelő adatlapot, melyet pecséttel és aláírással hitelesítve feltölt a MAG Praktikum Gyakorlatszervező Központ oldalára.

A gyakorlat hátralévő időszakát a hallgató annál az intézetnél tölti, amelyiket erre a szakvezető megjelöl. Emiatt a gyakorlata a MAG Praktikum Gyakorlatszervező Központ oldalán (www.magpraktikum.hu) módosításra kerül és második gyakorlati helyként bekerül az adott intézet, mint Gyakorlati fogadóhely. A második gyakorlat kezdő időpontja a megszakítást követő hét hétfő, befejezési időpontja a gyakorlat hosszához igazodóan a szükséges számú hét pénteki napja.

Mivel a hallgató az érvényben lévő rendelkezések alapján nem mehet be az egyetem területére, projektfeladatot kap, a gyakorlat teljesítése ezzel válik lehetővé. A projektfeladatot úgy kell kijelölni, hogy az lehetőlegkapcsolódjon a hallgató előző gyakorlati helyén folytatott tevékenységéhez, az ott végzett munkája alapján határozza meg a szakfelelős vagy az általa kijelölt oktató. Ez lehet például a gyakorlati hely tevékenységéhez kapcsolódóan a megismert folyamatok megadott szempontok szerinti szakmai értékelése, technológiafejlesztés bemutatása, bevezetésének tervezése, vagy egyéb mérnöki értékelési vagy tervezési téma. Ezen kívül a projektfeladat tárgya lehet a hallgatóval egyeztetett és közösen elfogadott egyéb, a szak képzési területeihez kapcsolódó téma is.

A második gyakorlatról a hallgató az alábbi dokumentumokat tölti fel:

·         Képzési terv (a kutatási tervvel összhangban)

·         Záró értékelő adatlap

·         Záró szakmai összefoglaló jelentés

A záró szakmai összefoglaló jelentés ebben az esetben két részből áll. Első részében a hallgató az első gyakorlati helyén végzett feladatokról számol be az előre kiadott gyakorlati naplónak megfelelően, közli észrevételeit, tapasztalatait 7-10 oldal terjedelemben. A második részben a projektmunkáját nyújtja be, aminek terjedelme 15-20 oldal, felépítését a projektmunka kiadója határozza meg. A záró szakmai beszámoló feltöltésének határidejében nincs változás, azt a Mag Praktikum Gyakorlatszervező Központ útmutatásának megfelelően kell elvégezni.

Prezentáció feltöltése ebben a félévben nem szükséges és gyakorlati védésre sem kerül sor. A hallgató végső értékelését a szakvezető adja, figyelembe véve az 1. és 2. fogadóhely értékelését, valamint a hallgató által feltöltött dokumentumok tartalmát és minőségét.  A minősítés a megszokott módon 1-5 skálán történik, mely bekerül a NEPTUN rendszerbe is.

Akiknek a gyakorlata nem szakadt meg, az az eredeti módon folytatja a gyakorlat dokumentálását azzal a módosítással, hogy prezentáció elkészítése számára sem szükséges, valamint a Gyakornoki értékelő adatlapot nem kell papír alapon eljuttatnia, hanem a MAG Praktikum rendszerébe aláírással és pecséttel hitelesítve kell feltöltenie.

**A diplomamunka védése**

A diplomamunka (szakdolgozat, diplomadolgozat) benyújtása során a 2020. április 3-án kiküldött utasításban foglaltakat kell követni. A dolgozatokat 2020. április 20-tól lehet feltölteni.

A diplomamunka intézeti/tanszéki védésére a veszélyhelyzeti időszakban nem kerül sor. A hallgató a diplomadolgozatát a záróvizsgán védi meg és kapja meg az értékelését. Kérjük, hogy a védésre készített prezentáció tartalmi és formai elemei tekintetében online egyeztessen témavezetőjével!

**A záróvizsga**

A záróvizsgákra a Kormány 101/2020. (IV. 10.) Korm. rendeletét alkalmazva 2020. június 2-a és 5-e között személyesen, a Debreceni Egyetem Böszörményi úti campusán kerül sor. A vizsgahelyszíneket a járványügyi intézkedésekben megfogalmazott távolságok megtartásával alakítjuk ki, a vizsgázókat egyéni időpontra hívjuk be. A záróvizsga során egyéni védőeszközökről gondoskodunk.

A záróvizsga menetében további változás nincs.

Adminisztratív ügyekben forduljanak bizalommal a Tanulmányi Osztályhoz (az ügyintézés online módon történik, a kollégák elérhetőségét a kari honlapon, a 'Tanulmányi Osztály közleményei' rovatban találják), diplomamunkával/záróvizsgával kapcsolatos kérdéseikkel pedig oktatóikat keressék email-ben vagy az e-learning felületen! Emellett kérjük, folyamatosan kövessék figyelemmel a Tanulmányi Osztálytól érkező Neptun-üzeneteket és a honlap HALLGATÓKNAK/INFORMÁCIÓK A KORONAVÍRUS JÁRVÁNY IDEJÉN menüpontot!

Üdvözlettel,

Dr. Stündl László  
mb. dékán, egyetemi docens

Debrecen, 2020. 04. 15.